דין וחשבון על תוצאות ביקורת החשבונות השוטפים של הסיעות בכנסת השמונה עשרה לתקופה 1.1.12 עד 31.12.12   
ולתקופה 1.1.13 עד 31.1.13

כללי

לפי סעיף 10(ג) לחוק מימון מפלגות, התשל"ג-1973 (להלן - החוק): "לא יאוחר מיום 1 במאי שלאחר תום כל שנת כספים ימסרו נציגיה של סיעה או רשימת מועמדים למבקר המדינה את חשבונותיה לאותה שנה...".

לפי סעיף 10(ג1) לחוק "לעניין סעיף זה- (1) יראו שנה שבה מתקיימות הבחירות לכנסת כמסתיימת בתום החודש שבו פורסמו תוצאות הבחירות, והחשבונות לפי סעיף קטן (ג) יימסרו ביחד עם החשבונות לפי סעיף קטן (א);..."

לפי סעיף 10(א) לחוק על נציגיה של סיעה או רשימת מועמדים (שייקראו להלן יחד - סיעה) למסור למבקר המדינה, בתוך ששה עשר שבועות מהיום שבו פורסמו תוצאות הבחירות, את חשבונותיה לתקופת הבחירות. תוצאות הבחירות פורסמו ב-30.1.13 ולכן היו נציגי הסיעות אמורים להגיש את חשבונותיהן השוטפים לתקופה 1.1.12 עד 31.12.12 ולתקופה 1.1.13 עד 31.1.13 (להלן - התקופות השוטפות) למבקר המדינה עד 22.5.13.

בתוקף סמכותה לפי סעיף 10(ו) לחוק החליטה ועדת הכספים של הכנסת, פעמים מספר, בעקבות בקשות של סיעות שונות ובהתייעצות איתי להאריך את פרק הזמן שנקבע להגשת חשבונות הסיעות לתקופת הבחירות לכנסת ה-19 ולתקופות השוטפות של הכנסת ה-18, בתחילה עד 1.7.13, ובהחלטה נוספת עד 1.8.13.

לפי סעיף 10(ב) ו-(ג1) לחוק, על מבקר המדינה למסור ליושב ראש הכנסת, בתוך 22 שבועות מקבלת החשבונות האמורים, דין וחשבון על תוצאות ביקורת חשבונות אלה. בשל הארכת המועדים להגשת הדוחות על ידי הסיעות נקבע המועד להגשת דוח מבקר המדינה על תוצאות ביקורת החשבונות לתקופת הבחירות לכנסת ה-19 ולתקופות השוטפות של הכנסת ה-18 ל- 1.1.14.

ועדת הכספים בהחלטתה מיום 21.10.13 אישרה לסיעת הבית היהודי-מפד"ל החדשה (להלן - מפד"ל) להגיש את הדוחות הכספיים לתקופות השוטפות עד ליום 31.10.13 ובהתאמה דחתה את המועד להגשת דין וחשבון מבקר המדינה על חשבונות המפד"ל עד ליום 3.4.14. לפיכך דין וחשבון זה לא יתייחס לחשבונות השוטפים של מפד"ל.

סיעת התקווה פנתה לועדת הכספיים בבקשה לקבל אישור להגיש באיחור את חשבונותיה ואת הדוחות הכספים לתקופות השוטפות. לפיכך דין וחשבון זה לא יתייחס לחשבונות השוטפים של סיעת התקווה.

דין וחשבון זה עוסק בתוצאות ביקורת החשבונות השוטפים של 17 הסיעות בכנסת השמונה עשרה שקיבלו מימון ממלכתי לצורך הוצאות שוטפות בתקופות השוטפות[[1]](#footnote-2), ואלה הסיעות:

1. אגודת החרדים - דגל התורה (להלן - דגל התורה);
2. אגודת ישראל - יהדות התורה והשבת (להלן - אגודת ישראל);
3. אלתג'מוע אלווטני אלדימוקרטי - בל"ד (להלן - בל"ד);
4. ארץ ישראל שלנו (להלן - א"י שלנו);
5. הליכוד - תנועה לאומית ליברלית (להלן - הליכוד);
6. העצמאות;
7. התנועה בראשות ציפי לבני (להלן - התנועה)[[2]](#footnote-3);
8. התנועה הערבית להתחדשות (תע"ל) (להלן - תע"ל);
9. חד"ש - החזית הדמוקרטית לשלום ולשוויון (המפלגה הקומוניסטית הישראלית וחוגי ציבור יהודים וערבים) (להלן - חד"ש);
10. ישראל ביתנו;
11. מד"ע - המפלגה הדמוקרטית הערבית (להלן - מד"ע);
12. מפלגת העבודה הישראלית (להלן - העבודה);
13. מרצ-יחד;
14. קדימה;
15. רשימת האיחוד הערבי (להלן - האיחוד הערבי);
16. ש"ס - התאחדות הספרדים העולמית שומרי תורה (להלן - ש"ס);
17. תקומה.

סיעה אחת מבין 17 הסיעות האמורות (סיעת א"י שלנו) לא מסרה את חשבונותיה לתקופות השוטפות, למרות שקיבלה מימון ממלכתי בתקופות אלה. הסיעה האמורה חדלה להתקיים משום שלא התמודדה בבחירות לכנסת ה-19 ואינה זכאית עוד למימון שוטף מאוצר המדינה. הסיעה הודיעה למשרדי כי בכוונתה לפנות לוועדת הכספים של הכנסת בבקשה לקבלת אישור להגשת חשבונותיה באיחור, ואולם עד כה בקשה כזו לא התקבלה וחשבונות הסיעה לא הוגשו למשרדי.

**תוצאות הביקורת**

תוצאות ביקורת חשבונות הסיעות נקבעו בהסתמך על בדיקת החשבונות בשיטות ביקורת מקובלות, חוות דעת של רואי חשבון, השלמות, תיקונים והסברים שמסרו הסיעות במהלך הביקורת והצהרות של נציגי הסיעות, שהתקבלו כראיה לפי סעיף 9(ג) לחוק.

**קיום הנחיות מבקר המדינה**

לפי החוק, על כל סיעה לנהל את מערכת החשבונות שלה בהתאם להנחיות מבקר המדינה לפי חוק מימון מפלגות בדבר ניהול ענייניה הכספיים של סיעה, התשס"ט-2009 (להלן - ההנחיות) ולרשום את הכנסותיה ואת הוצאותיה לפיהן.

**כל הסיעות ניהלו את חשבונותיהן לפי הנחיות מבקר המדינה.**

**הוצאות**

(א) החוק קובע תקרה להוצאותיהן השוטפות של הסיעות. בסעיף 7(ד) לחוק נקבע כי סיעה לא תוציא "במשך שנה הוצאות שוטפות בסכום העולה ביותר משלוש חמישיות על הסכום המגיע לה למימון הוצאותיה השוטפות או בסכום העולה ביותר משלוש חמישיות על הסכום המגיע כאמור לסיעה בעלת חמישה חברי כנסת, לפי הגדול יותר" (להלן - תקרת ההוצאות).

(ב) על פי החשבונות שמסרו 16 הסיעות למשרדי, הסתכמו ההוצאות השוטפות בתקופה 1.1.12 עד 31.12.12 (להלן - התקופה השוטפת הראשונה) בכ-100 מיליון ש"ח ובתקופה 1.1.13 עד 31.1.13 (להלן - התקופה השוטפת השנייה) בכ-7 מיליון ש"ח.

**(ג) הוצאותיהן השוטפות של כל הסיעות עמדו בגבולות האמורים בסעיף 7 לחוק.**

**הכנסות**

(א) לפי החוק זכאיות הסיעות למימון הוצאותיהן השוטפות מאוצר המדינה (להלן - המימון הממלכתי).

(ב) המימון הממלכתי שקיבלו 16 הסיעות שהגישו את חשבונותיהן למשרדי בתקופות השוטפות הסתכם בכ-113 מיליון ש"ח.

(ג) על פי החשבונות שמסרו הסיעות למשרדי, הסתכמו הכנסותיהן השוטפות בכ-146 מיליון ש"ח.

(ד) הפער (של כ-33 מיליון ש"ח) בין ההכנסות השוטפות של הסיעות בתקופות השוטפות לבין המימון הממלכתי נובע ברובו מהכנסות מחשבות הכנסת בגין צוות פרלמנטרי, הכנסות מדמי חבר ומתרומות, הכנסות מימון ואחרות.

(ה) סעיף 8 לחוק אוסר על סיעה לקבל, במישרין או בעקיפין, תרומה מתאגיד, בין בארץ ובין בחו"ל, וכן ממי שאינו "בוחר" כמשמעותו בחוק הבחירות לכנסת ולראש הממשלה [נוסח משולב], התשכ"ט-1969. כמו כן מגביל סעיף 8 לחוק את סכום התרומה שמותר לסיעה לקבל מאדם ובני ביתו הסמוכים על שולחנו (להלן - יחיד). בשנת 2012 היה סכום התרומה המותרת מיחיד 1,000 ש"ח, ובשנת 2013 שהינה שנה שבה התקיימו בחירות לכנסת, 2,300 ש"ח. בפרק השני לדוח זה מובאים נתונים על פי דיווחי הסיעות באשר לתרומות שקיבלו בסכום של 500 ש"ח ומעלה.

**(ו) הכנסותיהן של כל הסיעות היו בגבולות שנקבעו בסעיף 8 לחוק.**

נושאים בעלי היבטים עקרוניים

בדיקת חשבונותיהן של הסיעות העלתה מספר נושאים בעלי היבטים עקרוניים שמצאתי לנכון לייחד את הדיבור עליהם.

העברת כספים לסיעה בהסתדרות

על פי סעיף 15(א) שבפרק י"ז לחוקת ההסתדרות (להלן - החוקה) סיעה בהסתדרות זכאית למימון הוצאותיה השוטפות מתקציב ההסתדרות בכפוף לכך שפעלה בהתאם להוראות פרק זה ולהוראות ההנחיות שפורסמו בדבר התנהלותן הכספית. בסעיף 18 לחוקה נקבע כי ההוצאות השוטפות הן הוצאות שהוצאו "אך ורק עבור פעילות הסתדרותית העולה בקנה אחד עם מטרותיה ותפקידיה של ההסתדרות...", ובסעיף 20 שענינו "הגבלת הכנסות" נקבע במפורש "לא תקבל סיעה, במישרין או בעקיפין, כל תרומה מאדם או מתאגיד בין בארץ ובין בחוץ לארץ; לענין הוראה זו "תאגיד"- לרבות שותפות רשומה, וישות שאינה משפטית". לפי סעיף 21(א) לחוקה על כל אחת מהסיעות חלה חובה להגיש מדי שנה דוח לאגף הכספים בהסתדרות "בדבר השימוש שנעשה בכספים שקבלה מההסתדרות".

כעולה מחוקת ההסתדרות פעילותן של הסיעות בהסתדרות מתוקצבת על ידי ההסתדרות עצמה במשק סגור, ולפיכך חל איסור מפורש כאמור לקבל תרומה מכל מקור אחר מחוץ להסתדרות. מבקר המדינה כבר קבע בדוח קודם[[3]](#footnote-4) כי לאור הוראות החוקה יש לקיים הפרדה מוחלטת בין חשבונות הסיעה בהסתדרות לבין חשבונות הסיעה בכנסת ובחשבונות הסיעה בהסתדרות יש לרשום רק את הכנסותיה והוצאותיה בקשר לפעילות בהסתדרות.

הביקורת העלתה כי בחשבונותיה של אחת הסיעות נכללה הוצאה בסך של 1.5 מיליון ש"ח בגין בחירות בהסתדרות ללא תיעוד ואסמכתות המפרטים ומבהירים את מהות ההוצאה לפרטיה. הסיעה העבירה למשרדי הסכם קואליציוני מיום 21.3.12 בין כמה סיעות בהסתדרות שהתמודדו בבחירות להסתדרות במסגרת רשימה משותפת[[4]](#footnote-5) (להלן - ההסכם), ולפיו חלקה של הסיעה בהסתדרות בחלוקת נטל ההוצאות ובחלוקת המימון הינו עשרה אחוזים מתוך התקציב הכולל העומד על 15 מיליון ש"ח. יודגש כי ההסכם האמור אינו כולל הוראה בדבר העברת כספים מהסיעה בכנסת לסיעה בהסתדרות לצורך הבחירות. בעקבות הביקורת קיבלה הסיעה דוח כספי מבוקר של הרשימה המשותפת בהסתדרות ממנו עולה כי הוצאותיה בבחירות להסתדרות הסתכמו בכ-11.4 מיליון ש"ח בלבד, וכי נותר בידיה עודף בסך של כ-3.6 מיליון ש"ח. בעקבות כך פנתה הסיעה לסיעה בהסתדרות בבקשה להשבת 10% מהעודף האמור.

**העברת כספים מהסיעה בכנסת לסיעה בהסתדרות ללא שקיפות הולמת כמתואר פוגעת ביכולת הבקרה והפיקוח על השימוש בכספי ציבור.**

**לאור קביעתי בעבר לפיה כספי מימון מפלגות לא נועדו למתן תמיכה וסיוע למגזרים מסוימים בהתאם לאינטרסים של הסיעות, ונוכח הוראות החוקה וקביעת מבקר המדינה בדבר ההפרדה בין חשבונות הסיעה בכנסת לחשבונות הסיעה בהסתדרות, ומשפעילות הסיעה בהסתדרות מתוקצבת על ידי ההסתדרות אני קובע כי אין עוד מקום לכך כי סיעה בכנסת תתמוך בסיעה בהסתדרות מכספי מימון ממלכתי, שימוש אשר מנוגד להוראות הרלוונטיות לנושא.**

השתתפות של חלק שהתפלג מסיעה בגירעון הסיעה

סעיף 13(א) לחוק קובע "התפלגה סיעה בכנסת...יחושב מימון ההוצאות השוטפות של החלקים שהתפלגו בהתאם למספר החברים החדש, החל בחודש שלאחר שועדת הכנסת אישרה את השינוי". מכאן, שחלק המתפלג מסיעה זכאי לחלק היחסי במימון השוטף שנקבע לאותה הסיעה. לעומת זאת, עד לתיקון החוק ב-2005, אותו חלק שהתפלג לא נדרש לשאת בחלק היחסי של חובות הסיעה שממנה התפלג. בשנת 2005, הוגשה הצעת חוק לתיקון החוק בנושא, תוך שנקבע כי "מצב זה [שבו חלק המתפלג זכאי לחלק ממימון הסיעה אך אינו נושא בחלק מחובותיה] אינו ראוי, פוגע ללא הצדקה במפלגה [ובסיעה] המקורית ומעודד עקב שיטת חישוב ההוצאות השוטפות לסיעה פיצולים והתפלגויות גם מטעמים שאינם אידיאולוגיים".

סעיף 13(ד) לחוק, שהוסף בעקבות תיקון החוק ב-2005, קובע "(1) חלק שהתפלג מסיעה ישתתף בהחזר חובות המפלגה שאותה סיעה ייצגה בכנסת, באופן יחסי לגובה מימון ההוצאות השוטפות שבשל ההתפלגות נגרע מהסיעה שממנה התפלג; החזר החוב יהיה מתוך ההוצאות השוטפות שלהן החלק שהתפלג זכאי עד לסיום כהונתה של אותה הכנסת, למעט 5% מיחידת מימון אחת כאמור בסעיף 3(ג) סיפה; פסקה זו תחול גם אם החלק שהתפלג התמזג עם סיעה אחרת בכנסת; (2) חובת ההשתתפות של חלק, כאמור בפסקה (1), תחל בתקופה שתחילתה ביום שבו הוא זכאי למימון הוצאות שוטפות ותסתיים ביום סיום כהונתה של אותה הכנסת; (3) רואה החשבון של הסיעה שממנה התפלג חלק, שמונה לפי סעיף 5א, יקבע, בהקדם האפשרי, את חובות המפלגה לעניין סעיף קטן זה, וימסור על כך הודעה ליושב ראש הכנסת ולבא כוחו של החלק שהתפלג; ...(5) לעניין סעיף קטן זה "חובות המפלגה"- ההפרש שבין הוצאותיה לבין הכנסותיה, בתקופה שבה החלק שהתפלג או חלק ממנו, היה חלק מהסיעה, וכן לצורך הבחירות לכנסת שאליה נבחר חלק כאמור".

ב-3.12.12 אישרה ועדת הכנסת את התפלגות שבעה חברי כנסת מסיעת "קדימה" והכירה בהם כסיעה חדשה נפרדת בשם "התנועה בראשות ציפי לבני" (להלן בפרק זה - הסיעה החדשה). לפי סעיף 13(א) לחוק הייתה הסיעה החדשה זכאית למימון הוצאותיה השוטפות החל בחודש שלאחר שוועדת הכנסת אישרה את ההתפלגות, דהיינו החל מחודש ינואר 2013.

לפי דוח "חובות המפלגה לעניין סעיף 13(ד) לחוק מימון מפלגות ליום 30 בנובמבר 2012" שאושר על ידי רו"ח סיעת קדימה, והוגש ליו"ר הכנסת, חובות קדימה ערב ההתפלגות, נכון ליום 30.11.12, הסתכמו בסך של 25.4 מיליון ש"ח.

לאחר ההתפלגות האמורה, הודיע בא כח הסיעה החדשה לחשבות הכנסת בינואר 2013 כי "הסיעה מוותרת על כספי המימון השוטף להם היא זכאית עבור שבעת חברי הכנסת של הסיעה", וכי כספי המימון יועברו לסיעת קדימה כהשתתפות בחובותיה בהתאם לסעיף 13(ד) לחוק, וזאת למעט כספי מימון בגין יחידת מימון אחת בהתאם לחוק. בעקבות הודעה זו, העבירה חשבות הכנסת סך של 467,845 ש"ח לסיעת קדימה, והמימון נטו שהועבר לסיעה החדשה הסתכם ב-66,835 ש"ח בלבד, וזאת בהתאם להוראות סעיף 13(ד) לחוק, ועל כן לא נפל כל פגם חוקי בהתנהלות הסיעה החדשה.

**מקרה זה מצביע על כך כי החוק בנוסחו הנוכחי אינו לוקח בחשבון מצבים בהם ההתפלגות מתרחשת לקראת סוף כהונת הכנסת, ולפיכך אין ביתרת המימון הממלכתי המגיע לסיעה חדשה לאחר ההתפלגות, כדי לכסות את חלקם היחסי של המתפלגים בחובות הסיעה ממנה התפלגו.**

**לפיכך, אני סבור כי על המחוקק לתת את דעתו לבעייתיות העולה מסעיף 13 לחוק, לבחון את הדרך להביא לכך כי חלק שהתפלג מסיעה אכן ישתתף בהחזר חובותיה על פי מפתח הוגן ובאופן יחסי למספר חברי הסיעה שהתפלגו מתוך כלל חברי הסיעה.**

יצוין כי בהצעת "חוק המשילות", כפי שאושרה בקריאה ראשונה, קיימת התייחסות מפורשת לחלק מהסוגיות המתעוררות בנושא.

**עודפים לתקופה השוטפת וגירעונות נצברים**

בטבלה שלהלן נתונים, על פי הדוחות הכספיים של הסיעות[[5]](#footnote-6), על הגירעונות/העודפים הנצברים של הסיעות ל-31.12.11, על הגירעונות/ העודפים שלהן במערכת הבחירות לכנסת ה-19 ולתקופות השוטפות ועל הגירעונות/העודפים הנצברים ל-31.1.13 (סדר הסיעות לפי גודל הגירעון הנצבר).

|  |  |  |  |  |
| --- | --- | --- | --- | --- |
| **שם המפלגה** | **עודף (גירעון)  נצבר  ל-31.12.11** | **עודף (גירעון)  שוטף** | **עודף (גירעון)  ממערכת  הבחירות** | **סה"כ עודף  (גירעון) נצבר  ל- 31.1.13** |
| העבודה | (42,531,557) \* | 12,838,668 | 263,533 | (29,429,356) |
| הליכוד | (13,298,369) | 6,929,513 | (17,422,082) | (23,790,938) |
| קדימה | (31,051,821) | 8,483,398 | 6,169,122 | (16,399,301) |
| מרצ-יחד | (7,845,384) | 1,873,162 | 553,230 | (5,418,992) |
| התנועה | 3,431,172 \*\* | (1,724,124) | (7,034,727) | (5,327,679) |
| ש"ס | 5,091,359 | 4,413,034 | (12,271,028) | (2,766,635) |
| תקומה | (426,964) | 553,194 | (2,800,000) | (2,673,770) |
| בל"ד | (144,187) | 9,736 | (2,460,492) | (2,594,943) |
| אגודת ישראל | (233,757) | 185,929 | (2,407,110) | (2,454,938) |
| דגל התורה | 1,133,474 | 48,138 | (2,407,110) | (1,225,498) |
| מד"ע | (485,293) | 85,857 | (552,343) | (951,779) |
| האיחוד הערבי-רע"מ | (410,931) | 126,134 | (552,343) | (837,140) |
| העצמאות | 1,089,895 | (869,402) | 0 | 220,493 |
| תע"ל | 890,536 | 140,606 | (552,343) | 478,799 |
| חד"ש | (165,236) | 192,809 | 1,754,009 | 1,781,582 |
| ישראל ביתנו | 2,425,365 | 5,984,460 | (3,725,878) | 4,683,947 |

\* הסיעה תיקנה בתקופות השוטפות את הגירעון הנצבר ל-31.12.11 בעקבות הערות הביקורת.

\*\* מקור העודף הנצבר ליום 31.12.11 הינו בחשבונות מפלגת חץ אותה מייצגת הסיעה.

החוק מכיר בשני סוגי הוצאות של סיעה. 'הוצאות שוטפות' לארגון פעולותיה של הסיעה, לתעמולה, להסברה ולקיום הקשר הארגוני והרעיוני עם הציבור, ו'הוצאות בחירות', המוגדרות כהוצאות מיוחדות של הסיעה בתקופת הבחירות ובקשר למערכת הבחירות לכנסת. בהתאם לחוק, מוקצה לכל סיעה מימון ממלכתי הן לתקופה השוטפת והן לתקופת הבחירות.

כעולה מהנתונים בטבלה למרבית הסיעות (11 מתוך 15) גירעונות ניכרים שמקורם במערכת הבחירות לכנסת ה-19. אצל מרבית הסיעות, ההכנסות לתקופות השוטפות עולות על ההוצאות לתקופות אלה, כך שנותרו בידיהן עודפים אשר אפשרו צמצום במידת מה של הגירעונות הנצברים ל-31.1.13 של אותן הסיעות.

בדוחות קודמים[[6]](#footnote-7) כבר הועלה כי הסיעות נוהגות לתכנן מלכתחילה תקציב גירעוני לתקופת הבחירות ואף חורגות ממנו, ולכן הן מסיימות את תקופת הבחירות בגירעונות ניכרים.

מבקר המדינה כבר התייחס בעבר[[7]](#footnote-8) לשימוש הנשנה בכספי המימון הממלכתי השוטף לצורך כיסוי גירעונות עבר:

"... התוצאה היא צמצום הקשר הארגוני והאידיאולוגי בין הסיעות לבוחרים בתקופות שבין בחירות לבחירות, שהוא אחת מהמטרות המרכזיות של המימון הממלכתי וכן תלות מתמשכת של סיעות בנותני האשראי. במקרים קיצוניים עלול גירעון כבד לסכן את המשך קיומה הכלכלי של סיעה".

לא זו אף זו, בהתנהלות זו הסיעות בעצם עושות דין לעצמן בכך שהן מקציבות לעצמן מימון ממלכתי להוצאות בחירות בסכום העולה על הקבוע בחוק לנושא זה. זאת, באופן שעלול לפגוע בשוויון בין הסיעות המתמודדות בבחירות לכנסת, ובייחוד מול רשימות מועמדים שאינן מיוצגות בכנסת.

**אין לי אלא לחזור ולקרוא לסיעות לנהוג בחסכנות ובריסון בכספי המימון הממלכתי המשולמים להן, ולהשתמש בכספים אלה למטרות להם יועדו ובאופן העולה בקנה אחד עם הוראות החוק ותכליתו.**

כיסוי גירעונות באמצעות אשראי בנקאי

זאת ועוד, מדוחותיהם הכספיים של הסיעות עולה כי סך ההלוואות שקיבלו סיעות מתאגידים בנקאים ליום 31.1.13 עומד על כ-68 מיליון ש"ח, מתוכם כ-63 מיליון ש"ח ניטלו ע"י ארבע סיעות אשר על פי דוחותיהם הכספיים ליום 31.1.13 סיימו בגירעונות שסכומם המצטבר עומד על כ-75 מיליון ש"ח. ההלוואות האמורות התקבלו משני תאגידים בנקאיים : מתאגיד בנקאי אחד מסתכם סכום ההלוואות במצטבר לכ-61 מיליון ש"ח ומתאגיד בנקאי נוסף עומד סכום ההלוואות במצטבר על כ-2 מיליון ש"ח.

בדוח על הבחירות לכנסת ה-18 כבר העיר מבקר המדינה כי "כיוון שחובות הסיעות גדולים, לכאורה עתידן נתון בידי הבנק, ובמציאות של בחירות תכופות הוצאות הסיעות גדולת ואיתן הגירעונות והתחייבויות הסיעות כלפי בנקים". כתוצאה מכך איתנותן הפיננסית ולעיתים אף קיומן הכלכלי של הסיעות נתונים בספק, ובכך גלומה סכנה לקיומו של המשטר הדמוקרטי המתאפיין בריבוי מפלגות.

סיעות שעמדו בדרישות סעיף 10(ד) לחוק

סעיף 10(ד) לחוק קובע כי מבקר המדינה יציין בדוח על תוצאות ביקורת החשבונות של הסיעות בתקופה השוטפת אם כל סיעה ניהלה מערכת חשבונות בהתאם להנחיות ואם הוצאותיה והכנסותיה של כל סיעה באותה שנה היו בגבולות האמורים בסעיף 7 ובסעיף 8 לחוק. סיעה אשר לא עמדה בדרישות אלה, ייקבע כי הדוח על חשבונותיה אינו חיובי.

כל הסיעות שהגישו למשרדי את חשבונותיהן ניהלו בתקופות השוטפות מערכת חשבונות בהתאם להנחיות מבקר המדינה, הוצאותיהן בתקופות אלה היו בגבולות האמורים בסעיף 7 לחוק, והכנסותיהן היו בגבולות האמורים בסעיף 8 לחוק לעניין קבלת תרומות. לפיכך הדוח על תוצאות ביקורת חשבונותיה של כל אחת מהן לשתי התקופות השוטפות קובע כי הסיעה עמדה בדרישות סעיף 10(ד) לחוק.

פרטים על סיעות אלה ראו להלן.

דיווח על תוצאות ביקורת חשבונות הסיעות

להלן נתונים כספיים על כל אחת מהסיעות, מספר המנדטים שהיו להן בתקופות השוטפות ומהות הדוח שקיבלו.

**אגודת החרדים - דגל התורה**

לסיעה היו בכנסת השמונה עשרה בתקופות השוטפות שני חברי כנסת. על פי הדוחות הכספיים שלה הסתכמו הכנסותיה בתקופות אלה ב-3,205,881 ש"ח, והוצאותיה ב-3,157,743 ש"ח, מזה: ב-2012 - 2,930,154 ש"ח וב-2013 - 227,589 ש"ח. הסיעה סיימה את התקופות השוטפות בעודף בסך של 48,138 ש"ח. לאחר העברת גירעון ממערכת הבחירות לכנסת התשע עשרה, הסתכם הגירעון הנצבר ליום 31.1.13 ב-1,225,498 ש"ח.

להלן פירוט עיקרי הדוח הכספי עד ליום 31.1.13

|  |  |
| --- | --- |
| **הכנסות הסיעה** | **ש"ח** |
| מימון ממלכתי[[8]](#footnote-9) | 3,032,003 |
| שכר עובדי הסיעה בכנסת | 165,459 |
| אחרות | 8,419 |
| **סה"כ** | **3,205,881** |

|  |  |
| --- | --- |
| **הוצאות הסיעה** | **ש"ח** |
| שכר ונלוות | 1,915,468 |
| דפוס ופרסום | 102,784 |
| שירותי ייעוץ | 14,340 |
| שכ"ד ואחזקה | 506,540 |
| רכישת ציוד | 47,463 |
| הנהלה וכלליות | 260,778 |
| פחת ושיפורים במושכר | 180,602 |
| מיסים | 126,313 |
| הוצאות מימון | 3,455 |
| **סה"כ** | **3,157,743** |

הסיעה ניהלה בתקופות השוטפות את מערכת חשבונותיה בהתאם להנחיות מבקר המדינה.

הכנסות הסיעה היו בגבולות האמורים בסעיף 8 לחוק.

תקרת ההוצאות הייתה: ב-2012 - 7,674,720 ש"ח, וב-2013 - 641,616 ש"ח. הוצאותיה השוטפות היו בגבולות האמורים בסעיף 7 לחוק.

**הסיעה עמדה בדרישות סעיף 10(ד) לחוק ולפיכך הדוח על החשבונות השוטפים של הסיעה הוא חיובי.**

**אגודת ישראל - יהדות התורה והשבת**

לסיעה היו בכנסת השמונה עשרה בתקופות השוטפות שלושה חברי כנסת. על פי הדוחות הכספיים שלה הסתכמו הכנסותיה בתקופות אלה ב-3,197,891 ש"ח, והוצאותיה ב-3,011,962 ש"ח, מזה: ב-2012 - 2,835,148 ש"ח וב-2013 - 176,814 ש"ח. הסיעה סיימה את התקופות השוטפות בעודף בסך של 185,929 ש"ח. לאחר העברת גירעון ממערכת הבחירות לכנסת התשע עשרה, הסתכם הגירעון הנצבר ליום 31.1.13 ב-2,454,938 ש"ח.

**להלן פירוט עיקרי הדוח הכספי עד ליום 31.1.13**

|  |  |
| --- | --- |
| **הכנסות הסיעה** | **ש"ח** |
| מימון ממלכתי[[9]](#footnote-10) | 3,031,991 |
| שכר עובדי הסיעה בכנסת | 165,459 |
| מימון | 441 |
| **סה"כ** | **3,197,891** |

|  |  |
| --- | --- |
| **הוצאות הסיעה** | **ש"ח** |
| שכר ונלוות | 2,148,182 |
| דפוס ופרסום | 125,279 |
| שירותי ייעוץ | 177,681 |
| שכ"ד ואחזקה | 152,516 |
| רכישת ציוד | 108,980 |
| הנהלה וכלליות | 202,237 |
| פחת ומיסים עירוניים | 96,984 |
| הוצאות מימון | 103 |
| **סה"כ** | **3,011,962** |

הסיעה ניהלה בתקופות השוטפות את מערכת חשבונותיה בהתאם להנחיות מבקר המדינה.

הכנסות הסיעה היו בגבולות האמורים בסעיף 8 לחוק.

תקרת ההוצאות הייתה: ב-2012 - 7,674,720 ש"ח, וב-2013 - 641,616 ש"ח. הוצאותיה השוטפות היו בגבולות האמורים בסעיף 7 לחוק.

בבדיקת חשבונותיה של הסיעה הועלה כי הסיעה כללה בחשבונותיה הוצאות בסך של 8,900 ש"ח בגין 200 ספרי קודש, וכן הוצאות בגין פרסום מודעות בדבר מכירת ארבעת המינים במחיר מוזל. הסיעה הסבירה כי הספר חולק לחברי מוסדות התנועה כספר לימוד לפעילות אגודת ישראל. איני מקבל הסבר זה. אין זה ראוי לחלק מתנות לקהלים מסוימים ולאנשים מסוימים במסגרת הפעילות המפלגתית. באשר לפרסום המודעות- כבר קבעתי בדוח לתקופה השוטפת הקודמת כי הוצאות מעין אלה אינן עולות בקנה אחד עם הגדרת הוצאות שבחוק, ולא לכך נועדו כספי המימון הממלכתי. נוכח הסברי הסיעה ובהתחשב בשיפור שחל בנושא מאז התקופה השוטפת הקודמת ולאור העובדה כי המדובר בסכום שאינו מהותי החלטתי זו הפעם שלא לקבוע שהדוח על חשבונותיה של הסיעה אינו חיובי, אלא לציין כי בחשבונותיה נמצאו הוצאות בלתי תקינות.

**הסיעה עמדה בדרישות סעיף 10(ד) לחוק ולפיכך הדוח על החשבונות השוטפים של הסיעה הוא חיובי, אם כי נמצאו הוצאות בלתי תקינות החורגות מהגדרות החוק.**

**אלתג'מוע אלווטני אלדימוקרטי - בל"ד**

לסיעה היו בכנסת השמונה עשרה בתקופות השוטפות שלושה חברי כנסת. על פי הדוחות הכספיים שלה הסתכמו הכנסותיה בתקופות אלה ב-4,082,293 ש"ח, והוצאותיה ב-4,072,557 ש"ח, מזה: ב-2012 - 3,803,609 ש"ח וב-2013 - 268,948 ש"ח. הסיעה סיימה את התקופות השוטפות בעודף בסך של 9,736 ש"ח. לאחר העברת גירעון ממערכת הבחירות לכנסת התשע עשרה, הסתכם הגירעון הנצבר ליום 31.1.13 ב-2,594,943 ש"ח.

**להלן פירוט עיקרי הדוח הכספי עד ליום 31.1.13**

|  |  |
| --- | --- |
| **הכנסות הסיעה** | **ש"ח** |
| מימון ממלכתי | 3,465,143 |
| שכר עובדי הסיעה בכנסת | 336,556 |
| תרומות ודמי חבר | 122,704 |
| דמי השתתפות בקייטנות | 58,450 |
| אחרות | 99,440 |
| **סה"כ** | **4,082,293** |

|  |  |
| --- | --- |
| **הוצאות הסיעה** | **ש"ח** |
| שכר ונלוות | 1,868,829 |
| ארגון קייטנות ופעילויות סטודנטים | 148,856 |
| הסברה ופרסום | 192,446 |
| שירותי ייעוץ | 196,607 |
| משרדיות וכללי | 472,794 |
| סניפים | 862,099 |
| תקשורת | 264,274 |
| רכישת ציוד | 53,340 |
| הוצאות מימון | 13,312 |
| **סה"כ** | **4,072,557** |

הסיעה ניהלה בתקופות השוטפות את מערכת חשבונותיה בהתאם להנחיות מבקר המדינה.

הכנסות הסיעה היו בגבולות האמורים בסעיף 8 לחוק.

תקרת ההוצאות הייתה: ב-2012 - 7,674,720 ש"ח, וב-2013 - 641,616 ש"ח. הוצאותיה השוטפות היו בגבולות האמורים בסעיף 7 לחוק.

**הסיעה עמדה בדרישות סעיף 10(ד) לחוק ולפיכך הדוח על החשבונות השוטפים של הסיעה הוא חיובי.**

**א"י שלנו**

הסיעה לא הגישה למשרדי דוחות כספיים לתקופות השוטפות, ולכן הדוח על חשבונותיה השוטפים אינו חיובי.

**הליכוד - תנועה לאומית ליברלית**

לסיעה היו בכנסת השמונה עשרה בתקופות השוטפות 27 חברי כנסת. על פי הדוחות הכספיים של הסיעה הסתכמו הכנסותיה בתקופות אלה ב-36,265,821 ש"ח, והוצאותיה ב-29,336,308 ש"ח, מזה: ב-2012 - 28,256,922 ש"ח וב-2013 - 1,079,386 ש"ח. הסיעה סיימה את התקופות השוטפות בעודף בסך של 6,929,513 ש"ח. לאחר העברת גירעון ממערכת הבחירות לכנסת התשע עשרה, הסתכם הגירעון הנצבר ליום 31.1.13 ב-23,790,938 ש"ח.

**להלן פירוט עיקרי הדוח הכספי עד ליום 31.1.13**

|  |  |
| --- | --- |
| **הכנסות הסיעה** | **ש"ח** |
| מימון ממלכתי | 24,255,983 |
| שכר עובדי הסיעה בכנסת | 1,000,317 |
| תרומות | 104,465 |
| דמי חבר | 6,721,161 |
| הכנסות מועידת הליכוד | 4,110,145 |
| אגרות והשתתפויות | 73,750 |
| **סה"כ** | **36,265,821** |

|  |  |
| --- | --- |
| **הוצאות הסיעה** | **ש"ח** |
| שכר ונלוות | 6,906,311 |
| כנסים, כינוסים וסיורים | 1,149,328 |
| שירותים מקצועיים | 1,307,632 |
| פרסום והסברה | 748,429 |
| סקרים | 221,657 |
| סניפים | 1,828,986 |
| בחירות פנימיות לרשימה בהסתדרות | 459,253 |
| בחירות להסתדרות | 1,500,000 |
| ועידת הליכוד | 9,176,313 |
| משרדיות וכלליות | 328,755 |
| שכירות ואחזקה | 897,339 |
| רכישת ציוד | 603,808 |
| אחזקת מחשב | 543,803 |
| אחזקת רכב | 344,110 |
| משפטיות | 1,028,428 |
| דואר ותקשורת | 355,059 |
| מיסים עירוניים | 876,720 |
| אחרות | 305,689 |
| הוצאות מימון | 754,688 |
| **סה"כ** | **29,336,308** |

הסיעה ניהלה בתקופות השוטפות את מערכת חשבונותיה בהתאם להנחיות מבקר המדינה.

הכנסות הסיעה היו בגבולות האמורים בסעיף 8 לחוק.

תקרת ההוצאות הייתה: ב-2012 - 35,815,360 ש"ח, וב-2013 - 2,994,208 ש"ח. הוצאותיה השוטפות היו בגבולות האמורים בסעיף 7 לחוק.

**הסיעה עמדה בדרישות סעיף 10(ד) לחוק ולפיכך הדוח על החשבונות השוטפים של הסיעה הוא חיובי.**

**העצמאות**

לסיעה היו בכנסת השמונה עשרה בתקופות השוטפות 5 חברי כנסת[[10]](#footnote-11). על פי הדוחות הכספיים שלה הסתכמו הכנסותיה בתקופות אלה ב-3,432,381 ש"ח, והוצאותיה ב-4,301,783 ש"ח, מזה:   
ב-2012 4,030,807 ש"ח וב-2013 - 270,976 ש"ח. הסיעה סיימה את התקופות השוטפות בגירעון בסך של 869,402 ש"ח. העודף הנצבר ליום 31.1.13 הסתכם ב-220,493 ש"ח.

לאחר הביקורת (מיון העברת כספים למפלגת העבודה בסך 2,165,718 ש"ח) הסתכמו הכנסותיה   
ב-5,598,099 והוצאותיה ב-6,467,501 ש"ח, מזה: ב-2012 - 6,029,437 ש"ח וב-2013- 438,064 ש"ח.

**להלן פירוט עיקרי הדוח הכספי עד ליום 31.1.13**

|  |  |
| --- | --- |
| **הכנסות הסיעה** | **ש"ח** |
| מימון ממלכתי | 5,197,710 |
| החזר חובות למפלגת העבודה | (2,165,718) |
| שכר עובדי הסיעה בכנסת | 400,389 |
| **סה"כ** | **3,432,381** |

|  |  |
| --- | --- |
| **הוצאות הסיעה** | **ש"ח** |
| שכר ונלוות | 1,036,641 |
| שכר עובדי הסיעה בכנסת | 400,389 |
| שירותים מקצועיים | 571,870 |
| כנסים וסקרים | 503,138 |
| פרסום ומחשוב | 1,045,935 |
| יחסי ציבור | 163,400 |
| ניהול מטה | 69,340 |
| הוצאות הסיעה בכנסת | 49,827 |
| שכ"ד | 157,000 |
| אחזקה ומחשוב | 20,612 |
| אחזקת רכב | 173,984 |
| פחת | 65,906 |
| מסים עירוניים | 25,951 |
| דואר וטלפון | 20,276 |
| שונות | 12,624 |
| הוצאות (הכנסות) מימון | (15,110) |
| **סה"כ** | **4,301,783** |

הסיעה ניהלה בתקופות השוטפות את מערכת חשבונותיה בהתאם להנחיות מבקר המדינה.

הכנסות הסיעה היו בגבולות האמורים בסעיף 8 לחוק.

תקרת ההוצאות הייתה: ב-2012 - 7,674,720 ש"ח, וב-2013 - 641,616 ש"ח. הוצאותיה השוטפות היו בגבולות האמורים בסעיף 7 לחוק.

**הסיעה עמדה בדרישות סעיף 10(ד) לחוק ולפיכך הדוח על החשבונות השוטפים של הסיעה הוא חיובי.**

התנועה בראשות ציפי לבני

הסיעה החלה את פעילותה בכנסת בדצמבר 2012, כתוצאה מפרישת שבעה חברי כנסת מכהנים מסיעת קדימה. הסיעה מייצגת בכנסת את "חץ - המפלגה החילונית ציונית" (להלן - חץ). על פי הדוח הכספי של הסיעה הסתכמו הכנסותיה בתקופות השוטפות ב-66,835 ש"ח, והוצאותיה   
ב-1,790,959 ש"ח. הסיעה סיימה את התקופות השוטפות בגירעון בסך של 1,724,124 ש"ח. על פי הדוחות הכספיים של הסיעה לתחילת התקופה השוטפת הראשונה היה לה עודף נצבר שהועבר אליה מחץ בסך של 3,431,172 ש"ח. לאחר העברת גירעון ממערכת הבחירות לכנסת התשע עשרה, הסתכם הגירעון הנצבר ליום 31.1.13 ב-5,327,679 ש"ח.

**להלן פירוט עיקרי הדוח הכספי עד ליום 31.1.13**

|  |  |
| --- | --- |
| **הכנסות הסיעה** | **ש"ח** |
| מימון ממלכתי | 534,680 |
| החזר חובות לסיעת "קדימה" | (467,845) |
| **סה"כ** | **66,835** |

|  |  |
| --- | --- |
| **הוצאות הסיעה** | **ש"ח** |
| הוצאות טרם הקמת הסיעה[[11]](#footnote-12) | 1,832,206 |
| הכנסות (הוצאות) מימון נטו | (41,247) |
| **סה"כ** | **1,790,959** |

לאחר הוספת הכנסות והוצאות בגין צוות פרלמנטרי בסך של 69,450 ש"ח ומיון העברת כספים למפלגת קדימה בסך 467,845 ש"ח[[12]](#footnote-13) ומיון הכנסות המימון נטו הסתכמו הכנסות הסיעה לאחר הביקורת ב-645,377 ש"ח והוצאותיה ב-2,369,501 ש"ח.

הסיעה ניהלה בתקופות השוטפות את מערכת חשבונותיה בהתאם להנחיות מבקר המדינה.

הכנסות הסיעה היו בגבולות האמורים בסעיף 8 לחוק.

תקרת ההוצאות ב-2013, המועד בו קבלה לראשונה מימון ממלכתי, הייתה - 855,488 ש"ח. לאחר הפחתת הוצאות טרם הקמת הסיעה בסך של 1,832,206 ש"ח, הוצאות הסיעה לצורך הבדיקה האם היו במסגרת תקרת ההוצאות הסתכמו ב-537,295 ש"ח. לפיכך, הוצאותיה השוטפות של הסיעה היו בגבולות האמורים בסעיף 7 לחוק.

**הסיעה עמדה בדרישות סעיף 10(ד) לחוק ולפיכך הדוח על החשבונות השוטפים של הסיעה הוא חיובי.**

התנועה הערבית להתחדשות (תע"ל)

לסיעה היה בכנסת השמונה עשרה בתקופות השוטפות חבר כנסת אחד. על פי הדוחות הכספיים שלה הסתכמו הכנסותיה בתקופות אלה ב-1,874,300 ש"ח, והוצאותיה ב-1,733,694 ש"ח, מזה: ב-2012 - 1,638,304 ש"ח וב-2013 - 95,390 ש"ח. הסיעה סיימה את התקופות השוטפות בעודף בסך של 140,606 ש"ח. לאחר העברת גירעון ממערכת הבחירות לכנסת התשע עשרה, הסתכם העודף הנצבר ליום 31.1.13 ב-478,799 ש"ח.

**להלן פירוט עיקרי הדוח הכספי עד ליום 31.1.13**

|  |  |
| --- | --- |
| **הכנסות הסיעה** | **ש"ח** |
| מימון ממלכתי | 1,735,140 |
| שכר עובדי הסיעה בכנסת | 82,576 |
| אחרות | 56,584 |
| **סה"כ** | **1,874,300** |

|  |  |
| --- | --- |
| **הוצאות הסיעה** | **ש"ח** |
| שכר ונלוות | 1,010,139 |
| הסברה ופרסום | 130,854 |
| כנסים ואירועים | 136,785 |
| שירותי ייעוץ | 24,500 |
| שכ"ד ואחזקה | 54,978 |
| תחבורה | 180,589 |
| תקשורת | 141,497 |
| פחת | 33,594 |
| אחרות | 20,758 |
| **סה"כ** | **1,733,694** |

הסיעה ניהלה בתקופות השוטפות את מערכת חשבונותיה בהתאם להנחיות מבקר המדינה.

הכנסות הסיעה היו בגבולות האמורים בסעיף 8 לחוק.

תקרת ההוצאות הייתה: ב-2012 - 7,674,720 ש"ח, וב-2013 - 641,616 ש"ח. הוצאותיה השוטפות היו בגבולות האמורים בסעיף 7 לחוק.

**הסיעה עמדה בדרישות סעיף 10(ד) לחוק ולפיכך הדוח על החשבונות השוטפים של הסיעה הוא חיובי.**

**חד"ש - החזית הדמוקרטית לשלום ולשוויון (המפלגה הקומוניסטית הישראלית וחוגי ציבור יהודים וערבים)**

לסיעה היו בכנסת השמונה עשרה בתקופות השוטפות 4 חברי כנסת. על פי הדוחות הכספיים שלה הסתכמו הכנסותיה בתקופות אלה ב-5,409,278 ש"ח, והוצאותיה ב-5,216,469 ש"ח, מזה:   
ב-2012 4,807,936 ש"ח וב-2013 - 408,533 ש"ח. הסיעה סיימה את התקופות השוטפות בעודף בסך של 192,809 ש"ח. לאחר העברת עודף ממערכת הבחירות לכנסת התשע עשרה, הסתכם העודף הנצבר ליום 31.1.13 ב-1,781,582 ש"ח.

**להלן פירוט עיקרי הדוח הכספי עד ליום 31.1.13**

|  |  |
| --- | --- |
| **הכנסות הסיעה** | **ש"ח** |
| מימון ממלכתי | 4,331,425 |
| שכר עובדי הסיעה בכנסת | 359,627 |
| הכנסות משכ"ד | 511,698 |
| תרומות ודמי חבר | 133,953 |
| אחרות | 72,575 |
| **סה"כ** | **5,409,278** |

|  |  |
| --- | --- |
| **הוצאות הסיעה** | **ש"ח** |
| שכר ונלוות | 2,719,599 |
| כנסים | 386,994 |
| הסברה ופרסום | 556,304 |
| שירותי ייעוץ | 217,819 |
| שכ"ד ואחזקה | 620,426 |
| משרדיות וכללי | 57,209 |
| תחבורה | 177,616 |
| תקשורת | 130,594 |
| פחת | 58,752 |
| אחרות | 60,305 |
| הוצאות מימון | 230,851 |
| **סה"כ** | **5,216,469** |

הסיעה ניהלה בתקופות השוטפות את מערכת חשבונותיה בהתאם להנחיות מבקר המדינה.

הכנסות הסיעה היו בגבולות האמורים בסעיף 8 לחוק.

תקרת ההוצאות הייתה: ב-2012 - 7,674,720 ש"ח, וב-2013 - 641,616 ש"ח. הוצאותיה השוטפות היו בגבולות האמורים בסעיף 7 לחוק.

**הסיעה עמדה בדרישות סעיף 10(ד) לחוק ולפיכך הדוח על החשבונות השוטפים של הסיעה הוא חיובי.**

**ישראל ביתנו**

לסיעה היו בכנסת השמונה עשרה בתקופות השוטפות 15 חברי כנסת. על פי הדוחות הכספיים של הסיעה הסתכמו הכנסותיה בתקופות אלה ב-14,783,973 ש"ח, והוצאותיה ב-8,799,513 ש"ח, מזה: ב-2012 - 8,632,768 ש"ח וב-2013 - 166,745 ש"ח. הסיעה סיימה את התקופות השוטפות בעודף בסך של 5,984,460 ש"ח. לאחר העברת גירעון ממערכת הבחירות לכנסת התשע עשרה, הסתכם העודף הנצבר ליום 31.1.13 ב-4,683,947 ש"ח.

**להלן פירוט עיקרי הדוח הכספי עד ליום 31.1.13**

|  |  |
| --- | --- |
| **הכנסות הסיעה** | **ש"ח** |
| מימון ממלכתי | 13,860,560 |
| שכר עובדי הסיעה בכנסת | 747,553 |
| תרומות | 1,400 |
| דמי חבר | 87,733 |
| אחרות | 86,727 |
| **סה"כ** | **14,783,973** |

|  |  |
| --- | --- |
| **הוצאות הסיעה** | **ש"ח** |
| שכר ונלוות | 3,982,311 |
| ייעוץ מקצועי | 1,227,145 |
| פרסום והסברה | 588,326 |
| כנסים, סקרים ואירועים | 670,103 |
| ציוד משרדי ותקשורת | 605,063 |
| שכירות, אחזקה ושונות | 810,827 |
| אחזקת רכב | 467,974 |
| משפטיות | 219,888 |
| פחת | 152,840 |
| אחרות | 56,958 |
| הפסד הון ומימון | 18,078 |
| **סה"כ** | **8,799,513** |

הסיעה ניהלה בתקופות השוטפות את מערכת חשבונותיה בהתאם להנחיות מבקר המדינה.

הכנסות הסיעה היו בגבולות האמורים בסעיף 8 לחוק.

תקרת ההוצאות הייתה: ב-2012 - 20,465,920 ש"ח, וב-2013 - 1,710,976 ש"ח. הוצאותיה השוטפות היו בגבולות האמורים בסעיף 7 לחוק.

**הסיעה עמדה בדרישות סעיף 10(ד) לחוק ולפיכך הדוח על החשבונות השוטפים של הסיעה הוא חיובי.**

**מד"ע - המפלגה הדמוקרטית הערבית**

לסיעה היה בכנסת השמונה עשרה בתקופות השוטפות חבר כנסת אחד. על פי הדוחות הכספיים שלה הסתכמו הכנסותיה בתקופות אלה ב-1,816,545 ש"ח, והוצאותיה ב-1,730,688 ש"ח, מזה: ב-2012 1,703,447 ש"ח וב-2013 - 27,241 ש"ח. הסיעה סיימה את התקופות השוטפות בעודף בסך של 85,857 ש"ח. לאחר העברת גירעון ממערכת הבחירות לכנסת התשע עשרה, הסתכם הגירעון הנצבר ליום 31.1.13 ב-951,779 ש"ח.

**להלן פירוט עיקרי הדוח הכספי עד ליום 31.1.13**

|  |  |
| --- | --- |
| **הכנסות הסיעה** | **ש"ח** |
| מימון ממלכתי | 1,732,570 |
| שכר עובדי הסיעה בכנסת | 82,816 |
| מימון | 1,159 |
| **סה"כ** | **1,816,545** |

|  |  |
| --- | --- |
| **הוצאות הסיעה** | **ש"ח** |
| שכר ונלוות | 1,098,091 |
| כנסים | 174,114 |
| הסברה ופרסום | 34,802 |
| שירותי ייעוץ | 48,664 |
| שכ"ד ואחזקה | 133,010 |
| משרדיות וכללי | 94,375 |
| תחבורה | 97,637 |
| תקשורת | 49,995 |
| סה"כ | **1,730,688** |

הסיעה ניהלה בתקופות השוטפות את מערכת חשבונותיה בהתאם להנחיות מבקר המדינה.

הכנסות הסיעה היו בגבולות האמורים בסעיף 8 לחוק.

תקרת ההוצאות הייתה: ב-2012 - 7,674,720 ש"ח, וב-2013 - 641,616 ש"ח. הוצאותיה השוטפות היו בגבולות האמורים בסעיף 7 לחוק.

**הסיעה עמדה בדרישות סעיף 10(ד) לחוק ולפיכך הדוח על החשבונות השוטפים של הסיעה הוא חיובי.**

**מפלגת העבודה הישראלית**

לסיעה היו בכנסת השמונה עשרה בתקופות השוטפות 8 חברי כנסת. על פי הדוחות הכספיים שלה הסתכמו הכנסותיה בתקופות אלה ב-24,320,988 ש"ח, והוצאותיה ב-11,482,320 ש"ח, מזה: ב-2012 -10,771,012 ש"ח וב-2013 - 711,308 ש"ח. הסיעה סיימה את התקופות השוטפות בעודף בסך של 12,838,668 ש"ח. לאחר העברת עודף ממערכת הבחירות לכנסת התשע עשרה, הסתכם הגירעון הנצבר ליום 31.1.13 ב-29,429,356 ש"ח.

**להלן פירוט עיקרי הדוח הכספי עד ליום 31.1.13**

|  |  |
| --- | --- |
| **הכנסות הסיעה** | **ש"ח** |
| מימון ממלכתי | 7,796,565 |
| החזר חובות מסיעת העצמאות | 2,165,718 |
| שכר עובדי הסיעה בכנסת | 540,445 |
| תרומות | 88,276 |
| דמי חבר והשתתפויות | 8,402,078 |
| הכנסות אחרות מבית ארלוזורוב נטו | 5,146,227 |
| אחרות, כולל החזר מסים עירוניים | 181,679 |
| סה"כ | **24,320,988** |

|  |  |
| --- | --- |
| **הוצאות הסיעה** | **ש"ח** |
| שכר ונלוות | 2,814,270 |
| שכר עובדי הסיעה בכנסת | 594,730 |
| שירותי ייעוץ ותביעות | 1,342,314 |
| הסברה ופרסום | 339,505 |
| תאי סטודנטים | 36,527 |
| שכ"ד | 646,101 |
| אחזקת מבנים | 260,735 |
| פחת | 89,780 |
| מסים עירוניים | 13,167 |
| נסיעות, אש"ל וכיבודים | 547,589 |
| דואר וטלפון | 402,969 |
| צרכי משרד | 61,112 |
| בחירות פנימיות | 571,269 |
| שונות | 31,837 |
| הוצאות מימון | 3,730,415 |
| **סה"כ** | **11,482,320** |

הסיעה ניהלה בתקופות השוטפות את מערכת חשבונותיה בהתאם להנחיות מבקר המדינה.

הכנסות הסיעה היו בגבולות האמורים בסעיף 8 לחוק.

תקרת ההוצאות הייתה: ב-2012 - 11,512,080 ש"ח, וב-2013 - 962,424 ש"ח. הוצאותיה השוטפות היו בגבולות האמורים בסעיף 7 לחוק.

**הסיעה עמדה בדרישות סעיף 10(ד) לחוק ולפיכך הדוח על החשבונות השוטפים של הסיעה הוא חיובי.**

**מרצ-יחד**

לסיעה היו בכנסת השמונה עשרה בתקופות השוטפות 3 חברי כנסת. על פי הדוחות הכספיים שלה הסתכמו הכנסותיה בתקופות אלה ב-4,560,382 ש"ח, והוצאותיה ב-2,687,220 ש"ח, מזה:   
ב-2012 - 2,506,680 ש"ח וב-2013 - 180,540 ש"ח. הסיעה סיימה את התקופות השוטפות בעודף בסך של 1,873,162 ש"ח. לאחר העברת עודף ממערכת הבחירות לכנסת התשע עשרה, הסתכם הגירעון הנצבר ליום 31.1.13 ב-5,418,992 ש"ח.

**להלן פירוט עיקרי הדוח הכספי עד ליום 31.1.13**

|  |  |
| --- | --- |
| **הכנסות הסיעה** | **ש"ח** |
| מימון ממלכתי | 3,465,140 |
| דמי חבר | 319,835 |
| שכר עובדי הסיעה בכנסת | 359,393 |
| תרומות | 225,246 |
| השתתפויות בהוצאות-מההסתדרות | 188,289 |
| תגמולי ביטוח לאומי | 2,479 |
| **סה"כ** | **4,560,382** |

|  |  |
| --- | --- |
| **הוצאות הסיעה** | **ש"ח** |
| שכר ונלוות (כולל עובדי הסיעה בכנסת) | 1,255,476 |
| פרסומים | 257,280 |
| שכירות מטה ואחזקה | 157,641 |
| פריימריז לכנסת וליו"ר | 130,557 |
| כנסים וסקרים | 117,282 |
| מחשוב ומשרדיות | 91,329 |
| ייעוץ משפטי | 87,656 |
| מגזרי פעילות שונים | 52,574 |
| אחרות נטו | 117,626 |
| הוצאות מימון | 419,799 |
| **סה"כ** | **2,687,220** |

הסיעה ניהלה בתקופות השוטפות את מערכת חשבונותיה בהתאם להנחיות מבקר המדינה.

הכנסות הסיעה היו בגבולות האמורים בסעיף 8 לחוק.

תקרת ההוצאות הייתה: ב-2012 - 7,674,720 ש"ח, וב-2013 - 641,616 ש"ח. הוצאותיה השוטפות היו בגבולות האמורים בסעיף 7 לחוק.

**הסיעה עמדה בדרישות סעיף 10(ד) לחוק ולפיכך הדוח על החשבונות השוטפים של הסיעה הוא חיובי.**

קדימה

לסיעה היו בכנסת השמונה עשרה בתחילת התקופה השוטפת הראשונה 28 חברי כנסת. בדצמבר 2012 פרשו שבעה חברי כנסת מכהנים מהסיעה לסיעת "התנועה בראשות ציפי לבני". על פי הדוחות הכספיים של הסיעה הסתכמו הכנסותיה לתקופות השוטפות ב-26,391,719 ש"ח, והוצאותיה ב-17,908,321 ש"ח, מזה: ב-2012 - 17,116,671 ש"ח וב-2013 - 791,650 ש"ח. הסיעה סיימה את התקופות השוטפות בעודף בסך של 8,483,398 ש"ח. לאחר העברת עודף ממערכת הבחירות לכנסת התשע עשרה, הסתכם הגירעון הנצבר ליום 31.1.13 ב-16,399,301 ש"ח.

**להלן פירוט עיקרי הדוח הכספי עד ליום 31.1.13**

|  |  |
| --- | --- |
| **הכנסות הסיעה** | **ש"ח** |
| מימון ממלכתי[[13]](#footnote-14) | 24,654,420 |
| החזר חובות מסיעת "התנועה" | 467,845 |
| שכר עובדי הסיעה בכנסת | 941,935 |
| תרומות | 1,000 |
| דמי חבר | 65,700 |
| אחרות | 260,819 |
| **סה"כ** | **26,391,719** |

|  |  |
| --- | --- |
| **הוצאות הסיעה** | **ש"ח** |
| שכר ונלוות | 5,552,889 |
| שכר עובדי הסיעה בכנסת | 1,896,207 |
| הסברה ופרסום | 1,347,982 |
| שכ"ד אחזקה ומשרדיות | 2,617,862 |
| שכ"ט מקצועי | 1,449,859 |
| סקרים | 78,952 |
| כנסים | 286,173 |
| תקשורת ומחשוב | 2,317,141 |
| תחבורה | 673,768 |
| פחת | 128,156 |
| כיבודים ושונות | 36,459 |
| הוצאות מימון | 1,522,873 |
| סה"כ | **17,908,321** |

הסיעה ניהלה בתקופות השוטפות את מערכת חשבונותיה בהתאם להנחיות מבקר המדינה.

הכנסות הסיעה היו בגבולות האמורים בסעיף 8 לחוק.

תקרת ההוצאות הייתה: ב-2012 - 37,094,480 ש"ח, וב-2013 - 2,352,592 ש"ח. הוצאותיה השוטפות היו בגבולות האמורים בסעיף 7 לחוק.

**הסיעה עמדה בדרישות סעיף 10(ד) לחוק ולפיכך הדוח על החשבונות השוטפים של הסיעה הוא חיובי.**

רשימת האיחוד הערבי

לסיעה היו בכנסת השמונה עשרה בתקופות השוטפות 2 חברי כנסת. על פי הדוח הכספי שלה הסתכמו הכנסותיה בתקופות אלה ב-2,764,013 ש"ח, והוצאותיה ב-2,637,879 ש"ח, מזה:   
ב-2012 - 2,518,749 ש"ח וב-2013 - 119,130 ש"ח. הסיעה סיימה את התקופות השוטפות בעודף בסך של 126,134 ש"ח. לאחר העברת גירעון ממערכת הבחירות לכנסת התשע עשרה, הסתכם הגירעון הנצבר ליום 31.1.13 ב-837,140 ש"ח.

**להלן פירוט עיקרי הדוח הכספי עד ליום 31.1.13**

|  |  |
| --- | --- |
| **הכנסות הסיעה** | **ש"ח** |
| מימון ממלכתי | 2,598,855 |
| שכר עובדי הסיעה בכנסת | 165,158 |
| **סה"כ** | **2,764,013** |

|  |  |
| --- | --- |
| **הוצאות הסיעה** | **ש"ח** |
| שכר ונלוות | 1,591,835 |
| כנסים ואירועים | 298,500 |
| הסברה ופרסום | 470,550 |
| שירותי ייעוץ | 38,210 |
| שכ"ד ואחזקה | 71,500 |
| תחבורה | 48,940 |
| תקשורת | 102,419 |
| אחרות | 15,925 |
| **סה"כ** | **2,637,879** |

הסיעה ניהלה בתקופות השוטפות את מערכת חשבונותיה בהתאם להנחיות מבקר המדינה.

הכנסות הסיעה היו בגבולות האמורים בסעיף 8 לחוק.

תקרת ההוצאות הייתה: ב-2012 - 7,674,720 ש"ח, וב-2013 - 641,616 ש"ח. הוצאותיה השוטפות היו בגבולות האמורים בסעיף 7 לחוק.

**הסיעה עמדה בדרישות סעיף 10(ד) לחוק ולפיכך הדוח על החשבונות השוטפים של הסיעה הוא חיובי.**

**ש"ס - התאחדות הספרדים העולמית שומרי תורה**

לסיעה היו בכנסת השמונה עשרה בתקופות השוטפות 11 חברי כנסת. על פי הדוחות הכספיים שלה הסתכמו הכנסותיה בתקופות אלה ב-11,329,996 ש"ח, והוצאותיה ב-6,916,962 ש"ח, מזה:   
ב-2012 -6,442,213 ש"ח וב-2013 - 474,749 ש"ח. הסיעה סיימה את התקופות השוטפות בעודף בסך של 4,413,034 ש"ח. לאחר העברת גירעון ממערכת הבחירות לכנסת התשע עשרה, הסתכם הגירעון הנצבר ליום 31.1.13 ב-2,766,635 ש"ח.

**להלן פירוט עיקרי הדוח הכספי עד ליום 31.1.13**

|  |  |
| --- | --- |
| **הכנסות הסיעה** | **ש"ח** |
| מימון ממלכתי | 10,395,420 |
| שכר עובדי הסיעה בכנסת | 679,699 |
| אחרות | 180,547 |
| הכנסות מימון | 74,330 |
| **סה"כ** | **11,329,996** |

|  |  |
| --- | --- |
| **הוצאות הסיעה** | **ש"ח** |
| שכר ונלוות (כולל עובדי הסיעה בכנסת) | 3,718,921 |
| שכירות | 353,638 |
| תקשורת | 583,586 |
| ייעוץ מקצועי והוצאות משפטיות | 241,002 |
| אחזקת רכבים | 361,975 |
| פרסום ושילוט | 633,231 |
| משרדיות ואחזקה | 440,411 |
| השתתפות בהוצאות מההסתדרות | (130,000) |
| הוצאות מימון | 17,666 |
| קנסות | 15,494 |
| עודפות וכיבודים | 173,790 |
| תעמולה, כנסים ואירועים | 133,512 |
| פחת | 373,736 |
| **סה"כ** | **6,916,962** |

הסיעה ניהלה בתקופות השוטפות את מערכת חשבונותיה בהתאם להנחיות מבקר המדינה.

הכנסות הסיעה היו בגבולות האמורים בסעיף 8 לחוק.

תקרת ההוצאות הייתה: ב-2012 - 15,349,440 ש"ח, וב-2013 - 1,283,232 ש"ח. הוצאותיה השוטפות היו בגבולות האמורים בסעיף 7 לחוק.

**הסיעה עמדה בדרישות סעיף 10(ד) לחוק ולפיכך הדוח על החשבונות השוטפים של הסיעה הוא חיובי.**

**תקומה**

לסיעה היו בכנסת השמונה עשרה בתקופות השוטפות 2 חברי כנסת. על פי הדוחות הכספיים שלה הסתכמו הכנסותיה בתקופות אלה ב-2,811,467 ש"ח, והוצאותיה ב-2,258,273 ש"ח, מזה:   
ב-2012 - 2,099,401 ש"ח וב-2013 - 158,872 ש"ח. הסיעה סיימה את התקופות השוטפות בעודף בסך של 553,194 ש"ח. לאחר העברת גירעון ממערכת הבחירות לכנסת התשע עשרה, הסתכם הגירעון הנצבר ליום 31.1.13 ב-2,673,770 ש"ח.

**להלן פירוט עיקרי הדוח הכספי עד ליום 31.1.13**

|  |  |
| --- | --- |
| **הכנסות הסיעה** | **ש"ח** |
| מימון ממלכתי | 2,598,855 |
| שכר עובדי הסיעה בכנסת | 187,228 |
| תרומות | 354 |
| אחרות | 25,030 |
| **סה"כ** | **2,811,467** |

|  |  |
| --- | --- |
| **הוצאות הסיעה** | **ש"ח** |
| שכר ונלוות | 1,624,022 |
| כנסים, הסברה ופרסום | 95,431 |
| שירותי ייעוץ | 106,234 |
| שכ"ד ואחזקה | 125,020 |
| תחבורה | 87,133 |
| תקשורת | 64,126 |
| פחת | 37,674 |
| משרדיות וביטוח | 67,776 |
| הוצאות מימון | 8,499 |
| אחרות | 42,358 |
| **סה"כ** | **2,258,273** |

הסיעה ניהלה בתקופות השוטפות את מערכת חשבונותיה בהתאם להנחיות מבקר המדינה.

הכנסות הסיעה היו בגבולות האמורים בסעיף 8 לחוק.

תקרת ההוצאות הייתה: ב-2012 - 7,674,720 ש"ח, וב-2013 - 641,616 ש"ח. הוצאותיה השוטפות היו בגבולות האמורים בסעיף 7 לחוק.

**הסיעה עמדה בדרישות סעיף 10(ד) לחוק ולפיכך הדוח על החשבונות השוטפים של הסיעה הוא חיובי.**

1. בסעיף 12(א) לחוק נקבע: "אם סיעה היא צירוף של שתי מפלגות או יותר המקיימות בכנסת סיעה אחת, יראו אותן מפלגות בכל הנוגע למימון הוצאות שוטפות כאילו היו סיעות נפרדות". [↑](#footnote-ref-2)
2. ב-3.12.12 הכירה ועדת הכנסת בבקשת שבעה חברי כנסת ממפלגת "קדימה" לפרוש מסיעת קדימה ולהקים סיעה חדשה בשם "התנועה בראשות ציפי לבני". בהסתמך על החלטה זו החלה סיעת "התנועה בראשות ציפי לבני" לקבל מימון ממלכתי החל מינואר 2013. [↑](#footnote-ref-3)
3. מבקר המדינה, דוח על תוצאות ביקורת החשבונות השוטפים של הסיעות בכנסת השמונה עשרה לתקופה 1.3.09 עד 31.12.10 (נובמבר 2011), עמ' 19-18. [↑](#footnote-ref-4)
4. רשימת עוגנים - בראשות עופר עיני. [↑](#footnote-ref-5)
5. בטבלה זו לא נכללו נתונים לגבי הסיעות מפד"ל והתקווה עקב הגשת דוחותיהם השוטפים באיחור כאמור. כמו כן לא נכללו נתונים לגבי סיעת א"י שלנו אשר לא הגישה דוחות לתקופות השוטפות. [↑](#footnote-ref-6)
6. דוח על תוצאות ביקורת חשבונות הסיעות ורשימות המועמדים לתקופת הבחירות לכנסת השמונה עשרה ודוח על תוצאות ביקורת החשבונות השוטפים של הסיעות בכנסת השבע העשרה לתקופה 1.1.08 עד 31.12.08 ולתקופה 1.1.09 עד 28.2.09 (פברואר 2010); דוח על תוצאות ביקורת החשבונות השוטפים של הסיעות בכנסת השמונה עשרה לתקופה 1.11.11 עד 31.12.11 (ספטמבר 2012). [↑](#footnote-ref-7)
7. ראה לעיל הערה 5, שם בעמ' 35. [↑](#footnote-ref-8)
8. הסיעה הייתה זכאית לקבל סך של 2,598,855 ש"ח מכספי המימון הממלכתי. בנוסף קיבלה הסיעה סך של 433,148 ש"ח מכספי המימון הממלכתי של סיעת אגודת ישראל- יהדות התורה והשבת כחלק מהסדר על פעילות משותפת מוכרת. [↑](#footnote-ref-9)
9. הסיעה הייתה זכאית לקבל סך של 3,465,139 ש"ח מכספי המימון הממלכתי. מתוכם העבירה הסיעה סך של 433,148 ש"ח מכספי המימון הממלכתי להם הייתה זכאית לסיעת אגודת החרדים- דגל התורה כחלק מהסדר על פעילות משותפת מוכרת. [↑](#footnote-ref-10)
10. הסיעה לא התמודדה בבחירות לכנסת ה-19. [↑](#footnote-ref-11)
11. מפלגת חץ התמודדה בבחירות לכנסת ה-17 שהתקיימו ב-28.3.06 אך לא זכתה במנדט וגם לא קיבלה קולות כשרים במספר העולה על 1% מכלל הקולות הכשרים בבחירות ולפיכך לא הייתה זכאית למימון ממלכתי. היות וחץ קיבלה מקדמה לפני הבחירות היא נדרשה להשיבה לחשבות הכנסת. הסוגיה התבררה בין כתלי בית המשפט ובסופו של יום קבע בית המשפט העליון (ע"א 227/12 - מפלגת חץ נ' הכנסת ואח', י"ב תשע"ב, 31.7.12) כי על חץ חלה החובה להשיב לקופת המדינה 1.7 מליון ש"ח מכספי המקדמה. [↑](#footnote-ref-12)
12. בעקבות פרישת שבעה חברי כנסת מסיעת קדימה לסיעה בדצמבר 2012 העבירה חשבות הכנסת סך של 467,845 ש"ח מכספי המימון הממלכתי לחודש ינואר 2013 של הסיעה לסיעת קדימה כהשתתפות הסיעה בחובות סיעת קדימה, סך זה הופחת על ידי הסיעה מסכום המימון הממלכתי הנזכר בדוח הכספי. [↑](#footnote-ref-13)
13. בעקבות פרישת שבעה חברי כנסת מהסיעה לסיעת "התנועה בראשות ציפי לבני" בדצמבר 2012 העבירה חשבות הכנסת סך של 467,845 ש"ח מכספי המימון בממלכתי לחודש ינואר 2013 של סיעת התנועה לסיעה. בדוח הכספי של הסיעה נכללו העברות הכספים מסיעת התנועה בהכנסות הסיעה ממימון ממלכתי. [↑](#footnote-ref-14)